Životopis:

Dr. sc. Ana Letunić je izvanredna profesorica na Odsjeku produkcije Akademije dramske umjetnosti Sveučilišta u Zagrebu, a djeluje i kao kustosica izvedbenih umjetnosti i istraživačica kulturnih politika.

Doktorirala je kulturne politike na Sveučilištu u Hildesheimu i Univerzitetu umetnosti u Beogradu, a njezin je doktorski projekt nagrađen istraživačkom stipendijom DAAD i nagradom ENCATC Research Boot Camp. Diplomirala je na međunarodnom diplomskom studiju iz izvedbenih studija (International Performance Research) na Sveučilištima u Warwicku i Beogradu, a dodatno se usavršavala iz kuriranja izvedbenih umjetnosti na sveučilištima u Salzburgu i LMU Münchenu.

Njezino akademsko i kustosko djelovanje usmjereno je na sjecišta izvedbe, kulturne politike i međunarodne suradnje, s posebnim fokusom na pravednost u umjetnosti i društveno-političke dimenzije kulturne produkcije.

Suradnica je brojnih institucija i mreža u Europi i šire, uključujući Tanz im August, Zürcher Theater Spektakel, IETM, APAP, Nomad Dance Academy i Life Long Burning. Autorica je i suautorica nekoliko knjiga i priručnika te više od dvadeset znanstvenih članaka. Uz istraživački rad, kurira diskurzivne programe i konzultira u području međunarodne kulturne suradnje i politika. Također surađuje kao stručnjakinja za kulturne politike sa Švicarskom agencijom za razvoj i suradnju (SDC) i UNESCO-om.